ياعنكبوتة

يا عنكبوته هيا قصيده بالعاميه المصريه للشاعر المصرى الكبير عبد الرحمن الابنودى.

كلمات

يا عنكبوته كملى عشك

لا حد هيزيحك

ولا يهشك

لمى مهاجرينك

و ثبتى دينك

اتمطعى

و خدينا فى وشك

بلاد بلا عزه

ممكن تجيبى اجلها من هزه

بلا قدس

بلا غزه

بلا ضفة 

بلا اردن

بالدم رشى اللى بماييه رشك

و كملى عشك

لمي مهاجرينك

ولو ملايين

يا عنكبوته

احنا مش فاضيين

مدى الخيوط خيط خيط

واكسى كل الحيط

نامى بأمان

و اتمطعى ف فرشك

من وشنا ما بنسمعوش وشك

لمى مهاجرينك

و تعالى لى

لا تهم تباريرى و تعاليلى

انا فى الخلا بنفخ شعاليلى

اوزن قوافى و تفاعيلى

اغش نفسى و عمرى ما اغشك

و احش روس اهلى ولا احشك

هتعيشى ابد الدهر

هتوحديها انتى نهر و نهر

نشى اللى ما قدروش علا نشك

انا زى ما بعت السنين الخرس

و رضيت بربع الربع خمس الخمس

مجانى هاوهب لك عيون القدس

مين اللى سألك تتركى عرشك؟

طب دا احنا خدامك

فى النوم بنوحى لك باحلامك

واحنا اللى بنحققها قدامك

اسف..

سكوتى ممكن  دوشك

اتربصى بينا ولا يهمك

دمنا فدا دمك

و بعترينا واحنا بنلمك

ولو تحاصرك الامم

و يكتفوكى بالتهم

احنا سبيلك للخلاص فى الكون

لما تضيق ..

دايمن بيطلع مننا مجنون

يهتف يعيش صهيون

و نغش بعضينا ولا نغشك

بالعكس

بندلع

و بنهشك

ناكل فى بعض

فيتملا كرشك

و قرشنا ف ثانيه يصير قرشك

يا عنكبوته

انتى

و زعيقنا

و اصواتنا

و دم احياءنا و امواتنا

هدى عشوشنا

وكملى عشك

لا حد هيزيحك

ولا يهشك

لا حد هيزيحك

ولا يهشك

مصادر

تصنيف:شعر مصرى
تصنيف:اشعار عبد الرحمن الابنودي